АҞӘА, жьҭаара 30 - Саида Жьиԥҳа, Sputnik. 37-тәи ашықәсқәа раан харада ахара зыдҵаны ибжьадырӡыз ргәалашәаратә рыцхә Аԥсны иазгәарҭоижьҭеи раԥхьаӡакәны Абааҭатәи абахҭа аҿаԥхьа, ақәаршыҩ шлеиуазгьы, еизеит жәаҩыла араионқәа рхаҭарнакцәа, атәыла ахадара. Хара имгакәа, араҟа 37-тәи ашықәсқәа раан, рҿахәы рҿыхны, иргәаҟны абахҭа иҭаршьыз, иара убас Сибраҟа иахыргаз ргәалашәара ахьӡала амузеи аартхоит.
Акурорт Гагра ашьаҭаркҩы апринц Ольденбургтәи имазара иахәҭакыз ахыбра аиҭашьақәыргылара шаԥсам атәы рҳәахьан аҭыԥ ҭызҵаахьаз аспециалистцәа. Аха аобиект иааизакны аихатәы аибаркыра ачаԥареи, асаркьа ҭасареи, ахыб акыц ақәҵареи, аҵакырадгьыл 35 ашәкырак аанда акәыршареи, хаҳәла ачаԥареи, аихац змоу аԥенџьырқәа аҭареи, аамҭала ишбахҭаз еилукааратәы хахьла амӷтә цәаҳәа алашьҭреи арбоуп архитектор Игорь Смыр ипроект аҟны.
Абааҭатәи абахҭа ахьчареи амузеи ахь аиагареи рзы иаԥҵоу акомиссиа ҷыда алахәҩы, Гагра араион абыргцәа Рхеилак ахантәаҩы, Аԥсны Афырхаҵа Рудольф Алшәындба ҷыдала араҟа имҩаԥысуа аусурақәа хылаԥшра риҭоит. Шықәсыбжак иалагӡаны абнатә ҵиаақәа зхысхьаз ахыби, акәша-мыкәшеи рыцқьаны, хаҳәла аанда чаԥаны иҟаҵоуп, иҭаԥҽыз ҭыԥқәак ҭырҭәаауп. Абарҭқәа зегьы гәахәарыла ирыдыркылеит избаз, изаҳаз, алахьеиқәҵаратә мшы иалахәыз асасцәа.
Атәыла Ахада Рауль Ҳаџьымба иҳәеит, ас еиԥш иҟоу, ҳҭоурых аӡбахә зҳәо аусмҩаԥгатәқәа ишрылҵшәахо агәалашәара анаунагӡатәра.
"Ҳтәыла хәыҷы иахнагахьоу арыцҳарақәа ирыхәҭакуп арепрессиатә шықәсқәа. Ауаа ирыхьыз рзымдыруа, аџьамыӷәа цәгьа иҭадыргылон. Абри аҭыԥ аҿы мацара шәҩыла иргәаҟны ишьын, акьырҭрақәа ирҭаблын. Ҳара иҳалшо зегь ҟаҳҵоит иахьа еиҵагыло абиԥара ирхамшҭырц, уимоу ԥхьаҟа ашәышықәсқәа иргәылганы иргарц аҭыԥ змаз ҳҭоурыхтә хҭыс", - инаҵишьит иара.
Абааҭатәи абахҭа аҭыӡқәа зшьа ахьыршу рхаҭара ашьақәыргылареи, наҟ-наҟ амузеи аартреи 34 шықәса раахыс иазааԥсо ауаажәларратә усзуҩ, Аԥсны Ажурналистцәа реидгыла алахәҩы Закан Агрба иқәгылараҟны иазгәеиҭеит, Абааҭатәи абахҭа аҵакыраҟны ишьны, абрааҵәҟьа анышә иамардозгьы шмаҷҩымыз.
"Аԥсны Аџьынџьтәылатә еибашьра аԥхьа, агазеҭ "Авангард" аҿы аус анызуаз исзаарыцҳахьан амшын ацәқәырԥа абахҭа аҵакыранӡа иааины иҿнаӡәӡәаз адгьыл аҟнытә ахыбаҩқәа шааԥшыз. Сылаӷырӡ сҿашы аԥхьаӡара саналага, аиаша шәасҳәап, ҳабдуцәа рхыбаҩқәа жәабаҟа збеит. Шәара шәазхәыц, уи аԥхьаҟагьы, иара анаҩсгьы аӡы шаҟа ыҵнаххьаз, ҳара иҳамбакәа", - еиҭеиҳәоит абырг.
37-тәи ашықәсқәа раан, аԥсуа милаҭ ахаҭарнакцәа рыдагьы, аполитикатә репрессиақәа ирылаӡит аурысцәа, аерманцәа, абырзенцәа, ақырҭцәа уҳәа.
Аԥсны аерманцәа Рхеилак ахантәаҩы Хачик Минасиан иҳәеит, Сталини Бериеи харада ахара идҵаны дышдырӡыз иабду иашьа. Иаб Тигран иакәзаргьы, Аџьынџьтәылатә еибашьра Дуӡӡа ашьҭахь аус зуаз азакәан изларҳәоз ала, хҩык рнапы зҵарҩыз ақьаад инақәыршәаны ашьра иқәырҵар акәын. Аха анцәа имчала ахԥатәи мап ацәикит анапаҵаҩра.
"Гаграҟа нхара санаа, усҟан Колхида ҳәа изышьҭаз (иахьа Ԥсахара) иатәыз, саб ишьразы анапаҵаҩра мап ацәызкыз Амбарцум Косиан ҳәа иҟаз анхаҩы дыԥшааны иҭабуп ҳәа иасҳәеит", - игәалашәоит иара.
Абааҭатәи абахҭа еиднакылоит милаҭ рацәала, жәла-жәлала усҟантәи арыцҳара зкьысыз аҭаацәарақәа. Ари аҭыԥ аҿы амузеи анаартхо, ицәыргахоит харада ахара зыдҵаны инырҵәаз, иахьанӡа ргәакьацәа еиқәырханы ирымоу рыхьӡ зҳәо аҟәырҷахақәа, аҭоурыхтә документқәа, афотосахьақәа, ашәҟәқәа уҳәа.
Агәалашәаратә митинг аҿы, амузеи аргылареи аиҿкаареи знапы иану иреиуоу, ауаажәларратә усзуҩцәа Слава Сақаниеи Ҭенгьыз Габуниеи еизаз ирыларҳәеит апроект анагӡара ацхыраара шаҭаху. Убас иҭабуп ҳәа раҳәан зхатә харџь алазгалаз.
Иара убас шәаԥхьар ҟалоит: